**Hodnotenie žiakov 1. stupňa v I. polroku**

**šk. roka 2020/2021**

1. V priebežnom i celkovom hodnotení žiakov sa prihliada predovšetkým na osobitosti, možnosti a individuálne podmienky na domácu prípravu počas prerušenia vyučovania na školách. Hodnotenie je súhrnom za celý polrok počas prezenčnej i dištančnej formy výučby.
2. **V prvom ročníku základnej školy sa celkové hodnotenie realizuje formou slovného hodnotenia v predmetoch slovenský jazyk a literatúra, zábavná angličtina , matematika, prvouka.**

V triedach deti prvého ročníka v predmetoch, v ktorých počas prerušenia vyučovania alebo na základe aktuálnych usmernení nebolo možné naplniť ciele predmetu kvalitnou/ plnohodnotnou realizáciou sa v celkovom hodnotení uvedie slovo **absolvoval/a.** Ide o predmety telesná a športová výchova, výtvarná výchova, hudobná výchova, etická a náboženská výchova a hudobno-dramatická výchova**.**

Obsah slovného hodnotenia neobsahuje negatívne odsudzujúce výroky, aby nepôsobil deštruktívne. Je formulovaný konštruktívne a povzbudzujúco so zameraním na pozitívnu motiváciu k ďalšiemu vzdelávaniu s prihliadnutím na individuálne predpoklady žiaka.

1. **V druhom až štvrtom ročníku základnej školy sa celkové hodnotenie realizuje formou klasifikácie**

Prospech žiaka sa klasifikuje stupňami:

1 – výborný,

2 – chválitebný,

3 – dobrý,

4 – dostatočný,

5 – nedostatočný.

V predmetoch, v ktorých počas prerušenia vyučovania alebo na základe aktuálnych usmernení nebolo možné naplniť ciele predmetu kvalitnou/ plnohodnotnou realizáciou sa v záverečnom hodnotení uvedie slovo **absolvoval/a.** Ide o predmety telesná a športová výchova, hudobná výchova.

1. Ak pre **závažné objektívne príčiny,** napr. z dôvodu nedostatočných podkladov k hodnoteniu alebo izolácie žiaka z dôvodu choroby a iných, nemožno žiaka hodnotiť v riadnom termíne v prvom polroku, túto skutočnosť prerokuje pedagogická rada a žiak sa za prvý polrok v riadnom termíne nehodnotí.

Riaditeľ základnej školy určí na jeho hodnotenie **náhradný termín**, a to spravidla tak, aby sa hodnotenie žiaka mohlo vykonať najneskôr do dvoch mesiacov po skončení prvého polroka. Tohto žiaka možno hodnotiť na základe komisionálnej skúšky alebo získaním podkladov k hodnoteniu. Podkladom môžu byť projekty, riešenia komplexných úloh alebo samostatné práce spracované žiakmi.

1. Pri celkovom hodnotení **rešpektujeme Metodický pokyn na hodnotenie a klasifikáciu č. 22/2011 a Usmernenie k priebežnému hodnoteniu a celkovému hodnoteniu žiakov základných škôl v školskom roku 2020/2021 počas mimoriadnej situácie a núdzového stavu vyhláseného v súvislosti s ochorením COVID-19 zo 6.12. 2020.**
2. Pri celkovom polročnom hodnotení predmetov bude učiteľ prihliadať na prácu žiaka počas celého 1. polroka, teda aj počas dištančného vzdelávania.

 PhDr. Róbert Berta, MBA

 riaditeľ školy